Ringskommissie van Louis Trichardt verwerp die sonde van die Algemene Sinode van 2015 | hier staan ek
5. Die AS se standpunt dat kerkrade nou mag besluit dat wat vir een sonde is vir 'n ander gehoorsaamheid aan die Here is, is kerkregtelik teen die taak en bedoeling van die AS om die gemeenskaplike belang van die NG Kerk te dien.
Die uitgebreide ringskommissie van die Ring van Louis Trichardt wys kerkrade en gemeentes daarop dat die AS met hierdie reëling in effek die sinodale verband van die NG Kerk verbreek het. Die AS het sy taak as vergadering versaak: om die gemeenskaplike belang van die NG te dien.
6.Dit is hierdie kommissie se oortuiging dat hierdie sonde van die AS elke lidmaat en kerklike vergadering voor die uitdaging stel om hierdie gebroke verband te herwin en te handhaaf.
Die kommissie het besluit dat die weg waarin hy die Ring sal lei is om sy sinodale karakter te behou teen hierdie verdelende besluit van die AS. Die eerste handeling om ons verband te behou, is om die AS se besluite te verwerp.
Dit is nie 'n moeilike keuse waarvoor ons geplaas is nie. Veral nie teenoor die AS wat openlik erken dat die AS sy lidmate oor die 40 jaar mislei het deur die sonde van apartheid as gehoorsaamheid aan God vir sy lidmate geregverdig het.
Die AS is maar net weer besig om die nuwe staatbestel Bybels te heilig en te regverdig as God se nuwe bestel vir sy kerk, op dieselfde wyse as wat die AS apartheid met die Bybel probeer regverdig het.
2.Die huwelik is volgens God se Woord die instelling en verbintenis waarin geslagtelike verkeer soos God dit vir die mens bedoel, binne liefde en trou uitgeleef kan word.
Buite die instelling en verbintenis van die huwelik kan geslagtelike verkeer nie nie die liefde en trou van die Woord van God wees nie.
3.Die owerheid in Suid Afrika het naas die huwelik, ander instellings en verbintenisse waarin mense buite die huwelik leef, maar geslagtelike verkeer, gewettig om die manier waarop mense, deur nie te trou nie, regsaanspreeklikheid te probeer
Die handhawing van die huwelik naas en saam met ander burgerlike verbintenisse en instellings is 'n regshandeling van die owerheid.
Hierdie wetlike onderskeid het geen geloofs- of morele grondslag gehad nie. Dit het ten doel om regspleging in howe te orden. Dit is 'n onderskeid binne die grondwet van die land om die reg van die wet van die land te handhaaf, juis vir mense wat nie in die huwelik glo of deur die huwelik gebind wil wees nie.
4. In die besluit van die AS het hulle hierdie wetlike onderskeid volgens die landswette van die owerheid nou gesanksioneer as 'n onderskeid volgens die waardes en geloof van die Woord van God.
Daarmee het die AS die nuwe instelling van "burgerlike verbintenis" deur die owerheid as regsinstelling naas die huwelik, geheilig en geregverdig as 'n Christelike instelling volgens die Woord van God.
Volgens die AS se siening van God se Woord is daar nou twee verbande wees waarbinne mense seksueel trou aan mekaar moet wees:
6.Vir hierdie nuwe instelling en verbintenis, waarin mense hulle seksualiteit kan uitleef, anders as die huwelik wat God ingestel het tussen man en vrou, is daar net gewoon geen Skriftuurlike gronde nie.
Die AS het ook nie iewers hierdie nuwe instelling naas die huwelik eers as instelling deur God probeer regverdig nie. Die instelling soos deur die owerheid gemaak, was vir hulle net vanselfsprekend en genoegsaam.
7.Die AS het met die skep van 'n alternatiewe instelling en verbintenis vir geslagtelike verkeer teen die Here se wet gesondig.
Die Here het die huwelik ás die band van liefde en trou vir geslagtelik verkeer geskep. Die huwelik ís die trou en liefde waarbinne geslagtelike verkeer geheilig en geregverdig is.
Huwelik en "liefde en trou" is nie twee sake wat van mekaar geskei kan word nie. Die liefde om in 'n man jou self as "wife" te vind en om in 'n vrou jouself as "husband" te vind en jou in trou in hierdie band te verbind, ís die ruimte wat God skep vir geslagtelike verkeer.
Hulle het die huwelik en "liefde en trou" twee verskillende sake gemaak. Hulle het geslagtelike verkeer in liefde en trou iets gemaak wat buite die huwelik in burgerlike verbintenisse, uitgeleef kan word.
Die Here het die huwelik die band van liefde en trou vir geslagtelike verkeer gemaak, net binne híérdie band kan dit 'n daad van liefde en trou wees.
8. Volgens die AS is hierdie besluit van hulle volgens Christelike etiese standaarde. Wat is volgens die AS nou Christelike etiese standaarde op so 'n wyse dat die kerk nuwe burgerlike verbintenisse kan sanksioneer as 'n ruimte vir seksualiteit buite die huwelik?
Die eerste is dat hierdie verbintenis 'n staatsinstelling moet wees. Daarom het die AS die Sinode van Namibië van hierdie besluit vrygestel. Want in Namibië is hierdie verbintenis teen die wet van die land.
9.Die vraag is wat het die AS dan alles volgens hierdie besluit geheilig en
Vir seksuele verkeer moet die volgende "waardes" geld.
Hiermee het die AS álle burgerlike verbintenisse wat aan hierdie nuwe"waardes" voldoen, geregverdig en geheilig.
Dit sluit heteroseksuele burgerlike verbintenisse en ook poligameburgerlike verbintenisse in.
Hiervolgens het die AS nie net een soort burgerlike verbintenis as Christelik-eties verklaar nie, maar alle burgerlike verbintenisse volgens die wet van die land. Die enigste "kerklike" kwalifikasie is dat dit in die gesindheid van liefde en trou moet wees, wat nou iets ander sou wees as die huwelik self.
Menslike waardes is nie relatief op so wyse dat die AS dit "wetenskaplik" op een verbintenis kan van toepassing maak maar ontken dat hierdie selfde waardes nie dan meteens ook op dieselfde wyse op ander verbintenisse van toepassing is nie. Hierdie eensydigheid is teen die "wetenskaplikheid" van die AS.
Dít is die sonde wat die AS gepleeg het, hulle het:
Die AS se taak is om aan die gemeenskaplike identiteit van die NG Kerk uitdrukking te gee deur die gemeenskaplike belang van die NG te dien.
2.Vir die toepassing van die besluit van die AS het hulle die volgende goedgekeur:
"6. Die Algemene Sinode erken die diversiteit van beskouinge oor selfde geslag verbintenisse binne die NG Kerk en bevestig die reg van kerkrade om hieroor hulle eie standpunte en praktyke te formuleer en te reël."
Hierdie besluit dien nie die gemeenskaplike identiteit en belang van die NG Kerknie, maar verdeel en verskeur die gemeenskaplike belang van die kerk.
Deur hierdie verdeling deel van die NG Kerk se vergaderinge te maak, het die ASsy taak en doel versaak. Die AS kan nie die spesifieke taak wat die grondslag vir die bestaan van die AS is, aan ander kerklike vergaderinge delegeer nie. Veral nie op so wyse dat kerklike vergaderinge nou daaroor verdeeld is nie.
Dit was juis uit die universiteite wat apartheid as staatsbeleid geïdealiseer was om deur die kerklike "leiers" na die tyd vergeestelik te word. Toe moes die kerklike "leiers" later die lidmate weer van hulle eie maaksel bekeer as sonde. Dit het gebeur eers nadat hulle, hul staatsmag as geestelikes verloor het.
Ironies genoeg het hierdie besluit van die AS die NG Kerk nou van alle kerke in Afrika vervreem en geïsoleer – net soos wat die drif vir volkseie kerke die NG Kerk van Afrika vervreem het.
Die missionale uitreik van die NG Kerk sal Afrika gemeenskappe nou weer net so verskeur soos in die verlede. In die verlede het die NG Kerk die kerk en gemeenskappe in Afrika in hulle sendinge met "volkswaardes" verdeel en verskeur. Nou gaan hulle in hulle nuwe uitreike die kerk en gemeenskappe in Afrika verdeel en verskeur met hulle nuwe "demokratiese waardes" – nie geloofswaardes nie.
In die besluite van die AS oor Belhar en homoseksualiteit is die NG Kerk weer 'n "magtige" kerk: die kerk van die vrye wetenskaplike Westerse wêreld teen die res
11 thoughts on "Ringskommissie van Louis Trichardt verwerp die sonde van die Algemene Sinode van 2015"
Van al die reaksies wat ek nóg gelees het, is hierdie die sterkste. Dankie dat julle die moed van jul oortuigings so duidelik laat blyk het, Soutpanbergers.
Uit die besluite van die Ringskommissie van Soutpansberg: " 6. DIE AS HET MET HIERDIE BESLUIT DIE SINODALE VERBAND VAN DIE NG KERK IN EFFEK VERBREEK. Alle kerklike vergaderinge en lidmate wat uit die NG Kerk oor hierdie besluit bedank, sanksioneer die AS in sy versaking van die taak as AS.
Ons staan nie nou voor die uitdaging om hulle besluit te sanksioneer deur self die sinodale verband op te gee of te breek nie. ONS STAAN NOU VOOR DIE UITDAGING OM DIT WAT DIE AS IN DIE VERSAKING VAN SY OPDRAG VERBREEK EN VERDEEL HET, te herwin en te behou.:
Met ander woorde, wat hierdie Ringskommissie vir ons wil sê, is dat dit nie die "TEEN" -stemmers is wat "bande verbreek" nie, maar die AS!!
Lees baie mooi hoe hulle redeneer!
Hierstaanek sê dit mos al lank…
Maar ek stem nie saam dat die NGK gered kan word nie.
Ek verskil van 'n aanbeveling wat die ringskommissie maak, om fondse aan die AS te weerhou. Dit is ook nie 'n kerklike weg nie. Waarom kom kerke, en ringe nie bymekaar en volg 'n kerklike weg vir 'n buitengewone algemene sinode nie. Watter rigting gee die kerkorde van die NGK hierin?
Philip venter said:
Die ring van Louis Tricgardt be staan inderdaad uit 7 gemeente: Soekmekaar, wat al vir 27 jaar so klein is hulle kan nie n ds bekostig nie, Dendron , wat hulle ds moet laat gaan. Die selfde vir Soutpansberg. Blouberg is n marginale gemeente, so ook Levubu. Net Musina en Louis Trichardt is nog enigsins faktore as gemeente en hulle getalle daar. Dus: die AS verloor nie te veel nie.
28/10/2015 at 1:25 pm
Philip, wat die AS verloor het is hulle reg om te kan sê dat hulle die bruid van Christus verteenwoordig, want hulle het die huwelik tot niet verklaar en die Vader van die Bruidegom gelaster.
Ek dink dit tel meer as getalle.
28/10/2015 at 11:18 am
Ek dink nie dit gaan oor "getalle" nie Philip. God se "rekenkunde" het nog altyd verskil van hoe ons as mense daaroor dink. Net enkele voorbeelde van baie: Gideon moes sy "bende" al kleiner en kleiner maak, JUIS sodat God se almag duidelik gesien kan word. Nadat Jesus oor 2 vissies en 5 broodjies gebid het, word 5000 mense gevoed met hope te spaar. Lukas 15 se eerste twee gelykenisse sê ook dat God se oë is op enkele siele. Elke mens al is hy/ sy ALLEEN in 'n gemeente (wat opgeteken is as 'n gemeente in die kerk se boeke) het die reg om gehoor te word.
Ring se besluit oormôre in soeklig
Indien jy nou Netwerk24 kwota bereik het:
Gays: Ring se besluit in soeklig
Deur Pieter Steyn Woensdag 28 Oktober 2015 04:00
Wanneer die nuut aangewese moderatuur van die noordelike sinode van die NG Kerk Vrydag vir die eerste keer vergader, gaan hulle die tameletjie van die ring van Louis Trichardt moet hanteer.
"Ons vergader Vrydag en sal die besluit van die ring bespreek," het dr. Déwyk Ungerer gesê.
Ungerer is Vrydag as die ¬nuwe moderator van dié sinode aangewys. Hy was voorheen die aktuarius van die sinode.
Lees ook: Ring dreig NG Kerk oor gays
Die ring van Louis Trichardt het besluit die algemene sinode se besluit oor gay-verbintenisse is "sondig".
"Nes die kerk apartheid 40 jaar lank verkeerdelik uit die Bybel geregverdig het omdat dit regeringsbeleid was, so regverdig die kerk nou verkeerdelik gay-verbintenisse," lui die besluit van die ring.
Die ring het voorts besluit om alle finansiële bydraes aan die sinodes te staak, sou die noordelike sinode hom nie ondubbelsinnig uitspreek teen die besluit van die algemene sinode nie.
Lees ook: NG gays is nog 'skrikkerig'
Ungerer, 'n leraar in die Raslouw-gemeente in Centurion, sê die moontlikheid van 'n buitengewone sinode kan Vrydag ter sprake kom, maar hy wil nie die vergadering vooruitloop nie. "Dis nie amptelik op die tafel nie. Ons gaan wel praat oor die pad vorentoe."
Dr. James Kirkpatrick van die Stellastraat-gemeente (Suidoos-Pretoria), is as die assessor van die sinode aangewys.
"My eie gemeente se kerkraad hou op 10 November 'n vergadering en dan sal ons oor ons posisie ten opsigte van gay-verbintenisse besluit.